b'\n_START_ARTICLE_\nAndrej Elsbacher\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini trgovca in posestnika Andreja in gospodinje Doroteje Elsbacher rojene Kravanja. Po kon\xc4\x8dani ljudski \xc5\xa1oli, ki jo je obiskoval v rojstnem kraju se je v Celju izu\xc4\x8dil za trgovskega pomo\xc4\x8dnika in tu odprl lastno trgovino. 11. marca 1864 je trgovino preselil v Tern\xc5\xa1kovo gostinsko hi\xc5\xa1o v La\xc5\xa1kem. Sredi februarja 1867 se je poro\xc4\x8dil z vnukinjo hi\xc5\xa1ne lastnice, Emo iz dru\xc5\xbeine vitezov Wantzl plemenitih Rainhofen (1845\xe2\x80\x941884) in imel z njo 4 h\xc4\x8dere in 4 sinove. Od Ane Tern\xc5\xa1ek je kupil hi\xc5\xa1o v kateri je imel trgovino in jo pove\xc4\x8dal, tako da je imel najve\xc4\x8djo trgovino v La\xc5\xa1kem. Kasneje je odprl podru\xc5\xbeni\xc4\x8dne trgovine v Rimskih Toplicah, Zidanem mostu in Rajhenburgu (sedaj Brestanica). V teh trgovinah z me\xc5\xa1anim blagom je prodajal \xc5\xa1e papirne izdelke in knjige ter imel v njih tudi drogerijski oddelek. Kot trgovec na debelo je s prodajnimi artikli zalagal vse trgovce na drobno v okolici La\xc5\xa1kega. V svojih trgovinah je izu\xc4\x8dil ve\xc4\x8d generacij trgovcev, ki so odprli svoje trgovine po \xc5\xa0tajerskem in Kranjskem._NEWLINE_Andrej Elsbacher je bil aktiven tudi v javnem \xc5\xbeivljenju. Bil je \xc4\x8dlan ve\xc4\x8d javnih in gospodarskih ustanov, ob\xc4\x8dinski svetnik, pod\xc5\xbeupan trga La\xc5\xa1ko, na\xc4\x8delnik zdru\xc5\xbeenja trgovcev okraja La\xc5\xa1ko in na\xc4\x8delnik posojilnega dru\xc5\xa1tva v La\xc5\xa1kem. Bil je sklicatelj in udele\xc5\xbeenec tabora v \xc5\xbdalcu (1868). Udele\xc5\xbeil se je tudi tabora v Sevnici (1869), bil pobudnik za ustanovitev \xc4\x8ditalnice v La\xc5\xa1kem (1869) ter njen tajnik in blagajnik. Bil je tudi soustanovitelj Hranilnice in posojilnice v Celju in \xc4\x8dlan njenega nadzornega sveta v \xc4\x8dasu, ko je ta v Celju gradila Narodni dom. _NEWLINE_Iz doma\xc4\x8de \xc5\xbdabnice je pritegnil k sebi v La\xc5\xa1ko dva brata, sestro in polsestro. Brat Martin (1837\xe2\x80\x941899) je bil najprej pomo\xc4\x8dnik v trgovini v La\xc5\xa1kem, kasneje pa je prevzel trgovino v Zidanem Mostu. Drugi brat Ivan (1849\xe2\x80\x941925) se je za trgovca izu\xc4\x8dil v La\xc5\xa1kem, potem je bil trgovec, namestnik na\xc4\x8delnika Posojilnice in hranilnice v Celju ter \xc5\xbeupan in \xc4\x8dastni ob\xc4\x8dan trga Kozje. V starosti 60 let se je vrnil v La\xc5\xa1ko in pomagal v trgovini, ki je bila tedaj \xc5\xbee v lasti bratovega sina Konrada Elsbacherja (1870\xe2\x80\x941943). H\xc4\x8derka Konrada Elbsbacherja, Andreja Elsbacher se le leta 1926 poro\xc4\x8dila z Milo\xc5\xa1em Ryb\xc3\xa1\xc5\x99em. Sestra Helena (1842\xe2\x80\x941915) je po zgodnji smrti svakinje Eme Elsbacher ostala na domu brata v la\xc5\xa1kem in kot\xc2\xa0\xc2\xbbteta\xc2\xab\xc2\xa0skrbela za gospodinjstvo \xc5\xa1tevilne dru\xc5\xbeine. Polsestra Angela (1862\xe2\x80\x941955) je po \xc5\xa1olanju v \xc5\xbdabnicah pri\xc5\xa1la kot 12-letna k bratu Andrju v La\xc5\xa1ko kjer je ostala do leta 1893, ko se je po poroki z nadu\xc4\x8ditelje Antonom Porekarjem odselila.'